Langlaagte-mynskag binnekort toegemaakArgieffoto van onwettige mynbedrywighede (Foto: Jennifer Bruce/ZUMA) Martina Madlala, woordvoerder van die departement, het gesê beamptes van die departement, die polisie, mynreddingsdienste en ander sleutelrolspelers het die myn besoek en met die omliggende gemeenskap vergader om menings oor die beplande toemaak van die myn in te win. Volgens Madlala het Mosebenzi Zwane, die minister van minerale hulpbronne, gesê die departement het ŉ verpligting om die terrein te beveilig. “Die departement is tans besig met besprekings met die relevante rolspelers met die doel om die mynopeninge toe te maak en te beveilig,” het Madlala gesê. “Sluitingskennisgewings is gister aangebring en veiligheidswagte is sedert 06:00 gisteroggend daar ontplooi.” Volgens Madlala het die polisie gesê hulle sal in die toekoms bystand bied wanneer daar ŉ konfrontasie met onwettige myners by die myn is. “Intussen sal die mynmaatskappy al hul beskikbare hulpbronne, soos doringdraad, inspan om die terrein te beveilig, asook om die heining rondom die terrein te herstel.” ŉ Onbevestigde aantal onwettige myners het twee weke gelede ŉ ongebruikte skag by die myn binnegegaan, waar hulle vasgekeer is. Toe hulle nie terugkeer nie, het ŉ groep van hul vriende en familie ook in die skag ingegaan om hulle te red. Die polisie se hulp is later ontbied toe hulle nie daarin kon slaag om die vasgekeerdes te red nie. Die amptelike reddingsoperasie is later opgeskort omdat dit te onveilig vir reddingswerkers was om in te gaan. Drie liggame is oor die volgende paar dae uit die myn gebring en sewe van die vermeende onwettige myners is in hegtenis geneem. Verskeie groepe onwettige myners het vermoedelik die ongebruikte skag gebruik. Onwettige myners noem die skag glo spottenderwys ‘FNB’, omdat dit so winsgewend is. Madlala het gesê die departement sal seker maak almal wat in die skag ingegaan het, is na die oppervlak gebring voordat die opening toegemaak sal word. “Ons eerste prioriteit is die veiligheid van alle betrokkenes.”